**Povzetek revizijskega poročila *Pravilnost poslovanja Občine Kostel v delu, ki se nanaša na dodeljevanje tekočih transferov***

Računsko sodišče je revidiralo *pravilnost poslovanja Občine Kostel v delu, ki se nanaša na dodeljevanje tekočih transferov v letu 2012.* Cilj revizije je bil izrek mnenja o pravilnosti poslovanja občine v letu 2012 v delu, ki se nanaša na dodeljevanje tekočih transferov.

Računsko sodišče je o pravilnosti poslovanja Občine Kostel v delu, ki se nanaša na dodeljevanje tekočih transferov v letu 2012, izreklo *negativno mnenje,* ker Občina Kostel ni poslovala v skladu s predpisi v naslednjih primerih:

* pred oddajo javnega naročila storitev prevozov učencev osnovnih šol ni izračunala ocenjene vrednosti javnega naročila in javnega naročila ni oddala po ustreznem postopku (izplačanih je bilo 50.356 evrov); v pogodbo o prevoznih storitvah ni vnesla določila o protikorupcijski klavzuli;
* račune v skupnem znesku 130.275 evrov je plačala z zamudo, in sicer v roku od 79 do 447 dni po prejemu posameznega računa;
* pred plačilom ni mogla v celoti preveriti višine obveznosti za stroške storitev v zavodih za odrasle; na podlagi odločbe, ki je vsebovala določilo o zaznambi prepovedi odtujitve in obremenitve nepremičnin v korist občine, ni zagotovila vpisa te zaznambe v zemljiško knjigo;
* za plačalo razlike med ceno programov v vrtcih in plačili staršev je plačala za 13.025 evrov višji znesek, kot bi ga ob upoštevanju cene, določene s Sklepom o določitvi cen vzgojno-varstvenega programa v Vrtcu Fara, znižanju plačil staršev in rezervacij, in pred izplačilom ni preverila pravnega temelja in višine obveznosti za plačilo;
* trem prejemnikom na področju humanitarnih dejavnosti je dodelila sredstva v skupnem znesku 350 evrov, ne da bi prej izvedla javni razpis; prejemnikoma na področju humanitarnih dejavnosti je dodelila in nakazala sredstva v znesku 150 evrov, ne da bi sklenila pogodbo o dodelitvi sredstev;
* ni izvajala nalog usklajevanja programov dela in finančnih načrtov osnovne šole ter ni izvajala celovitega nadzora nad njenim poslovanjem.

Računsko sodišče je Občini Kostel podalo *priporočili* za izboljšanje poslovanja, *odzivnega poročila* pa ni zahtevalo, ker so bile že med revizijskim postopkom, kjer je bilo mogoče, odpravljene razkrite nepravilnosti oziroma sprejeti ustrezni popravljalni ukrepi.

Ljubljana, 5. novembra 2014